Kragonderbreking in Bothaville ná ontploffing by substasieArgieffoto (Foto: Pixabay) ŉ Ontploffing by ŉ substasie in Bothaville in die Vrystaat het tot kragonderbrekings in die gebied gelei. Stefanie Jansen van Rensburg, woordvoerder van Eskom, het gesê die ontploffing het Maandag omstreeks 14:00 plaasgevind en kragtoevoer na Bothaville, Khotsong, Mirage en Regina is onderbreek. “Dit is nog nie duidelik wanneer die kragtoevoer herstel sal wees nie,” het sy bygevoeg. “Sodra die brand geblus is en die omvang van die skade bepaal is, sal ons ŉ assessering kan doen, maar na verwagting sal die kragtoevoer waarskynlik voor Dinsdag herstel word.” Die oorsaak van die voorval is nog nie bekend nie. “Eskom vra om verskoning vir enige ongerief wat hierdeur veroorsaak word. Ons maan diegene wat hierdeur geraak word, om geduldig te bly terwyl ons die kragtoevoer probeer herstel.”